પ્રચલિત અને રૂઢીગત શૈક્ષણિક માધ્યમોની સામે ઇન્ટરનેટના અનેક ફાયદાઓમાંનો એક છે તેની વિશાળ અને ત્વરિત પહોંચ. તેના આવા ઉપયોગનું સૌથી સરળ ઉદાહરણ છે ખાન અકાદમી, જે એક વૈશ્વિક વર્ગખંડ છે. શિક્ષણને ચાર દિવાલોમાંથી બહાર લાવીને ઈન્ટરનેટના સક્ષમ માધ્યમ દ્વારા વિશ્વ સમક્ષ પ્રસ્તુત કરવાની આગવી પહેલ કરતી અનોખી સંસ્થા છે. અવ્યવસાયિક ધોરણે, નફો લેવા માટે નહીં પરંતુ મૂળભૂત હેતુને વળગી રહીને શિક્ષણનો પ્રસાર કરવાની નેમ સાથે સ્થપાયેલ આ વેબસાઈટ પર વિવિધ વિષયોના વિડીયો દ્વારા ચાલીસ કરોડથી વધુ પાઠ અપાઈ ચૂક્યા છે અને અઢી અબજથી વધુ વખત અહીં અપાયેલ ગૃહકાર્ય કે દાખલા વગેરે અનેકવિધ વિદ્યાર્થીઓ દ્વારા ગણાયા છે (મતલબ અહીં લગભગ દિવસે ૪૦ લાખ દાખલા કે પ્રશ્નો ઉકેલાય છે). પાંચ લાખથી વધુ રજીસ્ટર્ડ શિક્ષકો વર્ગખંડમાં ખાન આકાદમીનો ઉપયોગ કરે છે. તમે શિક્ષક હોવ, વિદ્યાર્થી હોવ, ઘરે બેસીને કોઈ વિષય જાણવા માગતા ગૃહિણી હોવ કે ફક્ત જીજ્ઞાસાથી જાણકારી મેળવવા માંગતા વ્યવસાયી, અહીં ઉપલબ્ધ બધી સામગ્રી તદ્દન મફત છે અને બધા માટે ઉપલબ્ધ છે. વિદ્યાર્થીઓ અહીં ઉપલબ્ધ ૬૦૦૦થી વધુ વિડીયો પ્રશિક્ષણ માંથી ઉપયોગી પાઠ અભ્યાસ માટે જોઈ શકે છે, ક્રિયા-પ્રતિક્રિયાઓ સાથેના અભ્યાસ કરી શકે છે. શિક્ષકો અને વાલીઓ તેમના બાળકો અહીંથી શું શીખી રહ્યા છે તે ઉપર નજર રાખી શકે છે. અહીંથી તમે શું શીખ્યા અથવા કયા કોયડા ઉકેલ્યા વગેરે વિશેની વિગતે માહિતિ પણ અહીં ઉપલબ્ધ રહે છે અને તે દ્વારા તમારી જાણકારી અને જ્ઞાનનો એક નકશો બનાવાય છે. અભ્યાસને અંતે તમારી પ્રવીણતા અનુસાર તમને અહીંથી બેજ આપવામાં આવે છે જે પરિણામ અથવા ઈનામની ગરજ સારે છે. ખાન એકેડમી શરૂ કરનાર સલમાન ખાન એક સુપ્રસિદ્ધ માણસ થઈ ગયા છે જેમની સીએનએન તથા ટેડ.કોમ વગેરે પર આ નવી વિચારધારાને લઈને મુલાકાત પણ લેવામાં આવી છે.